text: Nordens bedste dyrepark ligger i Givskud
  14 marts 2019 kl. 15.23
  Givskud Zoo - Zootopia kan kalde sig Nordens bedste dyrepark. Det er en svensk rejseside, som har kåret dyreparken.
  Dyreparken i Givskud er kåret som Nordens bedste dyrepark 2019. Det er den svenske rejseside barnsemester.se, der via en afstemning kårer attraktioner som hoteller, rejseselskaber og dyreparker.
  - Rejsesiden har nomineret os, og vi har fået flest stemmer blandt andet foran de store zoologiske haver i København og Kristiansand. Barnsemester.se skriver om familievenlige turistattraktioner, og vi er meget stolte over, at gæsterne har stemt på os, siger Morten Hechmann Andersen, som er formidlings- og marketingchef i Givskud Zoo - Zootopia.
  Det er andet år i træk, Givskud Zoo vinder afstemningen. På de næste pladser kom de svenske dyreparker Kolmården Zoo og Ölands Djur & Nöjespark. 
  
  Også kåret i Danmark
  Udover nu igen at blive kåret som Nordens bedste dyrepark er Givskud Zoo - Zootopia kåret som Danmarks bedste dyrepark 2019.
  DanCenter og Danland har holdt en afstemning, hvor brugere kunne stemme på Danmarks bedste attraktioner i ni forskellige kategorier.
  Godt 7.400 deltog og gav attraktioner karakterer fra 1 til 5. Givskud Zoo - Zootopia fik et gennemsnit på 4,41 ud af 5, hvilket var den højeste vurdering blandt vinderne i de ni kategorier.
  
  